Enn geisa þurrkar eystra og Heilbrigðiseftirlitið varar vatnslausa bændur við að leiða yfirborðsvatn í vatnsból sín. Betra sé að sækja sér vatn í kaupstað, jafnvel þó taka þurfi vatnið á þvottaplani.
Vatnsból eru þornuð hjá mörgum bændum á Norður- og Austurlandi og hafa þeir gripið til ýmissa ráða til að verða sér úti um vatn.
Á bænum Hvannabrekku í Berufirði er kúabú og þar var vatnið að klárast. Steinþór Björnsson, bóndi, segir í samtali við fréttastofu að hann hafi brugðið sér í kaupstað og sótt sér sér 200 metra af rörum. Hann tengdi þau við heimavirkjunina og náði vatni úr henni. Lítið vatn er þó í virkjunarlæknum og því þarf hann að keyra díselrafstöð til að spara vatnið í stíflunni. Heimarafstöðvar sem ganga fyrir vatni eru við það að stöðvast.
Ástandið er slæmt á Héraði svo sem í Skriðdal og Fellum og víðar. Hengifoss í Fljótsdal er að þorna upp og Fljótdælingar dusta rykið af gömlum brandara og kalla hann ekki Hengifoss heldur enginn foss.
Bændur bregða margir á það ráð að keyra eftir vatni og sækja það jafnvel á þvottaplön. Samkvæmt upplýsingum frá Heilbrigðiseftirliti Austurlands er það í góðu lagi svo lengi sem tankar og útbúnaður til vatnsflutninga og átöppunar er hreinn. Þá þarf að taka vatnið úr vottaðri vatnsveitu sem er undir eftirliti eins og víðast er í þéttbýli.
Heyrst hefur af því að sumir hafi brugðið á það ráð að veita yfirborðsvatni úr lækjum í vatnsbólin en heilbirgðiseftirlitið varar við slíku.
Þannig geti óþverri slæðst í vatnsból bænda og spillt þeim. Þá sé betra að aka eftir vatni.
Á Vopnafirði eru áhyggjur af að vatnsbólið gæti þrotið þegar sláturtíð brestur á. Í morgun unnu bæjarstarfsmenn að því að laga lögn úr einni uppsprettunni sem er í sundur í fjallinu og gæti vatnið aukist við það.
Einnig þarf að huga vel að hestum sem hafðir eru í hólfi. Dæmi eru um að lækir þorni og þar með verði hólfin vatnslaus. Hestamenn þurfa þá að huga að því að brynna hestum sínum.
Enn geisa þurrkar eystra og Heilbrigðiseftirlitið varar vatnslausa bændur við að leiða yfirborðsvatn í vatnsból sín. Betra sé að sækja sér vatn í kaupstað, jafnvel þó taka þurfi vatnið á þvottaplani. 